Ford viser ny elbil frem den 10. juli

Den 10. juli vil Ford løfte sløret for en ny elbil, der lige som Explorer skal produceres i Tyskland. Lige som Explorer vil den være baseret på Volkswagens MEB-platform, men det vil være en sporty crossover – og så genopliver den muligvis Ford Capri navnet. Det skriver Automotive News Europe.

Den nye model skal, lige som Explorer, samles på fabrikken i Köln og de to modeller vil være “i familie” ligesom ID.4 SUV’en og ID.5 crossover coupeen. Vi kan altså sandsynligvis se frem til en bil med en rækkevidde på 500+ WLTP-kilometer og 286 heste.

Prisen vil også komme til at ligge i det samme leje, hævdes det. Herhjemme starter prisen for Ford Explorer på 340.000 kroner for Long Range-udgaven, der har en rækkevidde på op tl 602 WLTP-kilometer.

Billeder af en camoufleret udgave af den nye “Ford Capri” spredtes allerede i november sidste år. Ford har ikke bekræftet navnerygterne.

Ford Capri så oprindeligt dagens lys i 1968. Den var designet af Philip T. Clark, som også var involveret i designet af Ford Mustang. Sidste produktionsår for Capri var 1986 og da var der blevet fremstillet mere end 1,8 millioner eksemplarer.

Læs også: Ford genovervejer at droppe fossilbilerne.

Ford viser ny elbil frem den 10. juli