Ford bakker på ambitioner om elbiler

Nu er det officielt: Ford dropper planerne om udelukkende at sælge elbiler i Europa fra 2030. Selskabet, der netop har præsenteret sin elektriske Ford Capri, melder nu, at planerne var “for ambitiøse”. Årsagen er ifølge Ford, at efterspørgslen efter elbiler ikke er steget i den takt, som bilproducenten havde håbet på.

– Jeg synes, kunderne har stemt, og de har sagt, at det var for ambitiøst, siger Marin Gjaja, driftschef for Ford Model E, til mediet Autocar.

Det var i 2021, at den amerikanske bilproducent offentliggjorde sine planer for elbiler med start i 2030. Derudover ville produktionen være helt omstillet til “zero emission compatible” biler, det vil sige elbiler og plugin-hybrider, allerede i 2026 .

Læs mere: Ford dropper benzinbiler fra 2030.

I maj måned luftede Ford dog planer om, at de ville genoverveje at droppe fossilbiler i Europa i 2030. Nu er det altså officielt. I stedet vil de igen begynde at investere i plugin-hybrider, som tilbydes i modellerne Puma, Focus og Kuga.

Mens vi danskere har kastet vores udelte kærlighed på elbiler, er situationen en anden i resten af Europa. Efterspørgslen på elbiler er ikke så høj som forventet, og specielt i de tidligere østlande går det langsomt med omstillingen.

Ford har p.t. tre rene elpersonbiler på menuen, nemlig ford Mustang Mach-e, Ford Explorer og Ford Capri. De to sidstnævnte er bygget på Volkswagens MEB-platform.

Læs mere: Her er prisen på den nye Ford Capri.

Ford bakker på ambitioner om elbiler