Dansk premiere på fire nye elbiler

Det er fire nye elbiler, der er ventet med spænding, der får Danmarkspremiere på elbilmessen eCarExpo senere i oktober. Besøgende får nemlig mulighed for at få det første kig på – og i – de seneste modeller fra både Audi, Ford, Renault og Skoda. I alt vises der 22 elbiler frem på messen, der åbner dørene i Bella Center den 25. oktober.

Øverst på listen, for de fleste, står nok Renault 5 E-Tech og den nye, elektriske udgave af klassikeren Ford Capri. At dømme efter iNPUT-læsernes interesse, vækker Capri-navnet mange gode minder. Den nye udgave har dog fået drøje hug for sit design, der ikke just spejler originalens.

En bil, der derimod ser ud til at blive modtaget med stor kærlighed, er Renault 5 E-Tech, der også er en gentænkt udgave af en klassisk fossilbil. Det er Renaults “20.000 euros elbil”, hvilet betyder, at den i hvert fald i hjemlandet sælges for mindre end det, der svarer til 200.000 kroner. Kombiner det med et ualmindelig frækt design, så har du noget, der ligner en vinder.

Renault 5 E-Tech kan ses på eCarExpo (foto: Renault)

Herhjemme kommer Renault 5 E-Tech sandsynligvis op på 230.000 kroner, da det bliver udgaven med det største batteri, vi får først. Hertil er vinterpakken også standardudstyr herhjemme – hvilket inkluderer sæde- og ratvarme samt varmepumpe.

På messen bliver det for første gang muligt at se og røre de to gentænkte klassikere på dansk grund. iNPUT er i øvrigt inviteret til international prøvekørsel af Renault 5 E-Tech et par dage tidligere, så vi har forhåbentlig både tekst og video klar, med vores køreindtryk, inden du tager på messe.

Škoda Elroq er lidt mindre end Enyaq, men har samme plads i kabinen (foto: Skoda).

Ud over de to nævnte modeller, vil der også være Danmarkspremiere på Skoda Elroq og Audi A6 Avant e-tron. Førstnævnte blev afsløret så sent som tidligere i denne uge. Det er en prisvenlig, kompakt el-SUV, der ligner et klokkeklart danskerhit, der kan følge op på Enyaq’ens store succes herhjemme. Den har en indstigningspris på 249.995 kroner og samme indvendige størrelse som Enyaq. Kun bagagerumspladsen er lidt mindre.

Audi A6 Avant e-tron er den første fuldelektriske stationcar fra Audi og søsterbil til Volkswagen ID.7. Ligesom denne har A6 Avant en rækkevidde på over 700 kilometer.

Audi A6 Avant e-tron koster omkring 600.000 kroner (foto: Audi).

Ud over de fire nævnte premierer, vil MG vise sin tosæders åbne sportsvogn Cyberster, og der vil også være to USA-byggede eldrevne pickups på messen: Teslas ekstreme Cybertruck og den nye Rivian R1T.

eCarExpo afholdes 25.-27. oktober i Bella Center i København.

Dansk premiere på fire nye elbiler